Կարա-Մուրզայի անվան պետական երաժշտական քոլեջի տնօրեն Մարիա Կարապետյանը հպարտորեն է թվարկում երաժշտության ասպարեզում իրենց հաստատուն տեղն ապահոված մեծանուն արվեստագետների անունները. «Հայ ժողովրդի մեծագույն հպարտություններից մեկը՝ Տիգրան Մանսուրյանն է իր ուսումնառության մի հատված անցկացրել մեր քոլեջում, Իտալիայի Օվեդոյի անվան երաժշտական ակադեմիայի պրոֆեսոր, ջութակահար Համայակ Դուրգարյանը, ում անունով քոլեջն այժմ ունի հատուկ լսարան, Արաքսյա Սարյանը, Ֆլորա Մարտիրոսյանը, Նարինե Սիմոնյանը, ով այժմ իր ստեղծագործական ուղին հարթում է Ֆրանսիայում, Իրինա Զաքյանը, կոմպոզիտոր Վլադիլեն Բալյանը, ով մի քանի տարի ղեկավարել է մեր քոլեջը: Կարող ենք երկար թվարկել այս հնչեղ անունների շարքը, որն ավելի պատասխանատու ու պարտավորված է դարձնում մեզ՝ առավել լավ աշխատելու ու նրանց սահմանած նշաձողը բարձր պահելու գործում»: